Jabarkan Penerbitan dari Paloh (filem) dalam bahasa melayu

Paloh diarahkan oleh Adman Salleh yang sebelum ini mengarahkan filem Bintang Malam (1991) dan Amok (1995). Ia merupakan filem kedua terbitan bersama Filem Negara Malaysia (FNM) dan Perbadanan Kemajuan Filem Nasional Malaysia (FINAS) selepas filem Embun (2002), dengan World Evolution Brain, syarikat penerbitan yang diasaskan oleh Jurey Latiff Rosli, diberi mandat menguruskan penggambaran dan mengendalikan urusan pengedaran. Pra-penerbitan dijalankan pada awal 2002 dengan tajuk asal filem ini ialah Autonomi. Semasa pra-penerbitan dijalankan, pengarahnya, Adman dilaporkan mahu mencari pelakon yang bakal membintangi filem itu. Pada Julai 2002, filem ini bertukar tajuknya dari Autonomi kepada Paloh. Pertukaran tajuk filem ini dibuat kerana ia disifatkan lebih sesuai dan terdapat nilai komersial dalam usaha menarik perhatian penonton mengikuti filem yang mempunyai jati diri bangsa.

Kos pembikinan diperuntukkan sebanyak RM3.8 juta menerusi dana yang diperuntukkan oleh kerajaan Malaysia. Pembiayaan itu ialah sebahagian daripada sistem pembiayaan filem yang dimulakan oleh kerajaan pada tahun 2000 untuk meningkatkan industri filem tempatan dengan menyediakan kewangan kepada mereka yang berminat untuk membuat filem yang serius. Sebanyak 40 peratus dialog dalam bahasa Cina digunakan dalam filem ini, manakala selebihnya dalam bahasa Melayu. Janet Khoo melakonkan watak Siew Lan, seorang gadis kampung yang jatuh cinta dengan Ahmad. Janet mengakui watak Siew Lan benar-benar mencabar kemampuannya sebagai pelakon berkaliber. Beliau turut mendedahkan selera makannya semakin berkurangan sehingga badannya susut sedikit. Janet kemudian membuat kenyataan mengejutkan pada awal Mac 2003 bahawa beliau sangat bencikan pengarahnya, Adman Salleh kerana mendera dan menjadikannya anak tiri sepanjang penggambaran. Namron melakonkan watak sebagai Ahmad, seorang pegawai polis Jepun. Beliau menjelaskan tawaran untuk membintangi filem ini mengejutkan Namron kerana sebagai pelakon dan pengarah teater, beliau tidak yakin raut wajahnya boleh melariskan filem.

Penggambaran dijalankan selama 2 bulan dari Oktober sehingga Disember 2002 di pelbagai lokasi di Perak termasuk Siputeh. Semasa pasca-penerbitan dijalankan pada awal 2003, Adman telah dipecat sebagai pengarah berikutan masalah dalaman antara beliau dan World Evolution Brain. Filem Negara Malaysia kemudian membuat kenyataan bahawa khidmat Adman masih diperlukan untuk proses pos-produksi. Bagaimanapun, FNM mahukan hasil kerja Adman dapat diselesaikan sepenuhnya sehingga beliau sendiri berpuas hati. Adman kemudian meluahkan rasa kekesalannya atas penyingkirannya sebagai pengarah Paloh kerana kerjanya untuk filem itu belum selesai sebanyak 25 peratus apabila menerima surat penamatan kontrak daripada WEB. Sebagai tindak balas kepada pengkritik yang mengulas kekeliruan daripada garis masa bukan linear, Adman menjelaskan: "Ramai orang tidak menyedari bahawa selepas saya diupah semula, saya hanya berjaya melakukan tiga perkara - menyunting semula potongan halus, menyelesaikan proses alih suara dan berikan sedikit idea tentang konsep muzik untuk Paloh". Menurut Adman, biarpun sebagai pengarah dan penulis skrip filem itu, beliau tidak dibenarkan mengawasi adunan akhir kesan bunyi, muzik dan dialog dan "menggabungkan ketiga-tiga mereka dalam cetakan cek dalam bentuk audio dan gambar", yang membawa kepada kekeliruan dan "kesilapan teknikal", yang beliau meminta untuk dibenarkan untuk membetulkan sebelum filem itu diserahkan untuk tayangan di Festival Filem Asia Pasifik di Iran pada Oktober. Bagaimanapun pada April 2003, Adman kembali menggalas tanggungjawabnya sebagai pengarah. Beliau dinyatakan berkata: "Saya akan teruskan kerja-kerja menyiapkan filem itu, Paloh penting bagi saya, saya tidak mahu meninggalkannya separuh jalan. Saya akan teruskan dan kali ini membabitkan semua pihak termasuk penyunting, penolongnya dan sebagainya,".